CELEX: 32010R0158
Language: ro
Date: 2010-02-25 00:00:00
Title: Regulamentul (UE) nr. 158/2010 al Comisiei din 25 februarie 2010 de stabilire în avans, pentru 2010, a valorii ajutorului pentru depozitarea privată a untului

26.2.2010   
            
            
               RO
            
            
               Jurnalul Oficial al Uniunii Europene
            
            
               L 49/14
            
         REGULAMENTUL (UE) NR. 158/2010 AL COMISIEI
   din 25 februarie 2010
   de stabilire în avans, pentru 2010, a valorii ajutorului pentru depozitarea privată a untului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 43 literele (a) și (d), coroborat cu articolul 4,
   întrucât:
   
               (1)
            
            
               Articolul 28 din Regulamentul (CE) nr. 1234/2007 prevede acordarea unui ajutor pentru depozitarea privată a untului.
            
         
               (2)
            
            
               Evoluția prețurilor și a stocurilor de unt indică un dezechilibru al pieței care poate fi eliminat sau redus prin depozitare sezonieră. Având în vedere actuala situație a pieței, este oportun să se acorde ajutor pentru depozitarea privată a untului începând de la 1 martie 2010.
            
         
               (3)
            
            
               Regulamentul (CE) nr. 826/2008 al Comisiei din 20 august 2008 de stabilire a normelor comune de acordare a ajutorului pentru depozitarea privată a anumitor produse agricole (2) a stabilit norme comune pentru implementarea schemei de ajutoare pentru depozitarea privată.
            
         
               (4)
            
            
               În temeiul articolului 6 din Regulamentul (CE) nr. 826/2008, un ajutor stabilit în avans trebuie acordat în conformitate cu normele și condițiile prevăzute în capitolul III din regulamentul respectiv.
            
         
               (5)
            
            
               Pentru a facilita implementarea prezentei măsuri luând în considerare practicile existente în statele membre, articolul 7 alineatul (3) din Regulamentul (CE) nr. 826/2008 trebuie să se refere numai la produsele care au fost depozitate în întregime. Prin urmare, trebuie introdusă o derogare de la articolul respectiv.
            
         
               (6)
            
            
               În conformitate cu articolul 29 din Regulamentul (CE) nr. 1234/2007, valoarea ajutorului se stabilește având în vedere cheltuielile de depozitare și evoluția previzibilă a prețurilor pentru untul proaspăt și pentru untul depozitat.
            
         
               (7)
            
            
               Este oportun să se stabilească un ajutor pentru costurile de intrare și de ieșire a produselor în cauză, precum și pentru costurile zilnice de depozitare la rece și costurile financiare.
            
         
               (8)
            
            
               Din motive de eficiență și simplificare administrativă, în cazul în care informațiile cerute în legătură cu detaliile depozitării sunt deja incluse în cererea de ajutor, este oportun să se renunțe, după încheierea contractului, la solicitarea de notificare a acelorași informații, prevăzută la articolul 20 primul paragraf litera (a) din Regulamentul (CE) nr. 826/2008.
            
         
               (9)
            
            
               Din motive de eficiență și simplificare administrativă și ținând seama de situația specifică a depozitării untului, controalele prevăzute la articolul 36 alineatul (6) din Regulamentul (CE) nr. 826/2008 trebuie efectuate în cazul a cel puțin jumătate din numărul de contracte. Prin urmare, trebuie introdusă o derogare de la articolul respectiv. Această derogare trebuie să se aplice și în cazul retragerilor menționate la articolul 4 alineatul (3) litera (b) din Regulamentul (CE) nr. 1182/2008 al Comisiei din 28 noiembrie 2008 de stabilire în avans a valorii ajutorului pentru depozitarea privată a untului pentru anul 2009 (3).
            
         
               (10)
            
            
               Din motive de simplificare și de eficiență logistică, atunci când numărul contractului este înscris în registrul depozitului, se poate renunța la obligația de a indica acest număr pe fiecare unitate depozitată.
            
         
               (11)
            
            
               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
            
         ADOPTĂ PREZENTUL REGULAMENT:
   Articolul 1
   Prezentul regulament prevede acordarea ajutorului pentru depozitarea privată a untului sărat și nesărat, menționat la articolul 28 litera (a) din Regulamentul (CE) nr. 1234/2007, în cazul contractelor încheiate începând cu 1 martie 2010.
   Articolul 2
   (1)   Se aplică dispozițiile Regulamentului (CE) nr. 826/2008, cu excepția cazului în care prezentul regulament conține dispoziții contrare.
   (2)   Prin derogare de la articolul 7 alineatul (3) din Regulamentul (CE) nr. 826/2008, cererile se referă numai la produsele care au fost depozitate în întregime.
   Articolul 3
   Unitatea de măsură, menționată la articolul 16 alineatul (2) litera (c) din Regulamentul (CE) nr. 826/2008, este „lotul de depozitare”, care corespunde unei cantități din produsele la care se referă prezentul regulament, cu greutatea de cel puțin o tonă și cu compoziția și calitatea omogene, produsă în aceeași fabrică și depozitată în aceeași zi în același depozit.
   Articolul 4
   (1)   Valoarea ajutorului pentru produsele menționate la articolul 1 este de:
   
               —
            
            
               18,31 EUR pe tonă de produs depozitat pentru cheltuielile de depozitare fixe;
            
         
               —
            
            
               0,34 EUR pe tonă pe zi de depozitare contractuală.
            
         (2)   Intrarea în depozitare contractuală are loc în perioada 1 martie-15 august 2010. Retragerea din depozit poate avea loc numai începând cu 16 august 2010. Depozitarea contractuală se încheie în ziua precedentă datei retragerii din depozit sau cel târziu în ultima zi a lunii februarie din anul următor anului de intrare în depozitare.
   (3)   Ajutorul se poate acorda numai dacă perioada de depozitare contractuală este cuprinsă între 90 și 210 zile.
   Articolul 5
   Statele membre comunică Comisiei, în fiecare zi de marți până la ora 12.00 (ora Bruxelles-ului), cantitățile de produse pentru care s-au încheiat contracte, în conformitate cu articolul 35 alineatul (1) litera (a) din Regulamentul (CE) nr. 826/2008, precum și cantitățile de produse pentru care s-au depus cereri în vederea încheierii de contracte.
   Articolul 6
   (1)   Articolul 20 primul paragraf litera (a) din Regulamentul (CE) nr. 826/2008 nu se aplică.
   (2)   Statele membre pot renunța la obligația de a indica numărul de contract, menționată la articolul 22 alineatul (1) litera (e) din Regulamentul (CE) nr. 826/2008, cu condiția ca șeful depozitului să își ia angajamentul de a înscrie numărul de contract în registrul menționat la punctul III din anexa I la regulamentul respectiv.
   (3)   Prin derogare de la articolul 36 alineatul (6) din Regulamentul (CE) nr. 826/2008, la finalul perioadei de depozitare contractuală, autoritatea de control verifică prin eșantionare, pe parcursul întregii perioade de retragere cuprinsă între august 2010 și februarie 2011, greutatea și identificarea untului din depozit în cazul a cel puțin jumătate din numărul de contracte.
   Primul paragraf se aplică în cazul controalelor efectuate în cursul perioadei de retragere care începe la 16 august 2010 în conformitate cu articolul 4 alineatul (3) litera (b) din Regulamentul (CE) nr. 1182/2008.
   Articolul 7
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 25 februarie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 299, 16.11.2007, p. 1.
   
      (2)  JO L 223, 21.8.2008, p. 3.
   
      (3)  JO L 319, 29.11.2008, p. 49.